KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta, joka koskee Euroopan parlamentin ja neuvoston direktiivin antamista tiettyjen hormonaalista tai tyrostaattista vaikutusta omaavien aineiden ja beta-agonistien käytön kieltämisestä kotieläintuotannossa annetun neuvoston direktiivin 96/22/EY muuttamisesta

2000/0132 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta, joka koskee Euroopan parlamentin ja neuvoston direktiivin antamista tiettyjen hormonaalista tai tyrostaattista vaikutusta omaavien aineiden ja beta-agonistien käytön kieltämisestä kotieläintuotannossa annetun neuvoston direktiivin 96/22/EY muuttamisesta

1. TAUSTAA

Ehdotus toimitettiin Euroopan parlamentille ja neuvostolle 2000/0132(COD): // 03.07.2000

Euroopan talous- ja sosiaalikomitea antoi lausuntonsa: // 19.10.2000

Euroopan parlamentti antoi lausuntonsa ensimmäisessä käsittelyssä: // 01.02.2001

Komissio teki muutetun ehdotuksen (2001/C 180 E/15) (KOM(2001) 131 lopullinen): // 06.03.2001

Yhteinen kanta vahvistettiin: // 20.02.2003

2. KOMISSION EHDOTUKSEN TARKOITUS

Ehdotetun muutetun direktiivin päätavoitteina on suojella kuluttajien terveyttä ja saada direktiivi vastaamaan Maailman kauppajärjestön (WTO:n) vaatimuksia pohjaamalla se luotettavaan tieteelliseen näyttöön. Komission ehdotuksessa kielletään näin ollen kansanterveyttä koskevia eläinlääkintätoimenpiteitä käsittelevän tiedekomitean päätelmien pohjalta 17-beta-estradiolin käyttö ja sallitaan toistaiseksi viiden muun hormonin (testosteronin, progesteronin, trenboloniasetaatin, tseranolin ja melengestroliasetaatin) käyttökiellon jatkaminen.

3. YHTEISTÄ KANTAA KOSKEVIA KOMMENTTEJA

Yhteinen kanta perustuu muutettuun komission ehdotukseen, jossa jo otettiin huomioon useita Euroopan parlamentin ehdottamia tarkistuksia. Neuvoston määräenemmistöllä hyväksymä ehdotus ei muuta ehdotetun direktiivin perustavoitteita: suojella kuluttajien terveyttä ja saada direktiivi vastaamaan WTO:n sääntöjä.

Euroopan parlamentti myöntyi ensimmäisessä käsittelyssään ehdotukseen kieltää 17-beta-estradiolin käyttö kokonaisuudessaan. Yhteisessä kannassa ei ehdoteta 17-beta-estradiolin täydellistä välitöntä käyttökieltoa. Siinä kuitenkin vähennetään huomattavasti niiden tilanteiden määrää, joissa ainetta saa antaa tuotantoeläimille. Ainoastaan kolme käyttöaihetta säilytetään tilapäisesti - tiukan eläinlääkinnällisen valvonnan alaisena, jotta varmistetaan vaatimusten noudattaminen.

Näiltä osin neuvosto on tehnyt seuraavat merkittävät muutokset:

17-beta-estradiolin toistaiseksi tapahtuvan käytön jatkaminen

Johdanto-osan 6 ja 8 kappaletta on muutettu, jotta voidaan perustella 17-beta-estradiolin toistaiseksi tapahtuva käyttö muihin kuin kasvunedistämistarkoituksiin. Tätä varten on lainattu soveltuvia kohtia eläinlääkekomitean ja kansanterveyttä koskevia eläinlääkintätoimenpiteitä käsittelevän tiedekomitean raporteista.

Ehdotuksen 3 ja 8 artiklaa on muutettu 5 a artiklan lisäämisen vuoksi. Kyseisessä uudessa artiklassa luetellaan ne edellytykset, joilla 17-beta-estradiolia saa vastaisuudessa käyttää. Tämän artiklan lisäämisellä oli suuri merkitys koko yhteisen kannan vahvistamiselle, koska suurin osa jäsenvaltioista ei voinut suostua aineen välittömään ja täydelliseen kieltämiseen kotieläintuotannossa. Käyttö on nyt rajoitettu kolmeen selkeään käyttötarkoitukseen (sikiöiden abortointia ja mumifikaatiota koskeva nautaeläinten hoito, nautaeläinten pyometran hoito tai kiiman aiheuttaminen nautaeläimille, hevosille, lampaille tai vuohille) selkein edellytyksin (erikseen rekisteröity toimenpide, jonka eläinlääkäri suorittaa selvästi merkityille eläimille).

Ehdotuksen 11 a artiklan uudella versiolla varmistetaan, että toimenpiteitä toteutetaan sen takaamiseksi, että 17-beta-estradiolin rajallistakin käyttöä seurataan ja että sitä pidetään näin ollen väliaikaisena. Tätä ajatusta tukee liitteenä oleva neuvoston ja komission lausuma, jossa korostetaan, että 11 a artiklan tavoitteena on lopettaa viiden vuoden kuluessa 17-beta-ostradiolin ja sen esterityyppisten johdannaisten käyttö tuotantoeläinten hoidossa ja korvata ne tehokkuudeltaan vastaavilla aineilla.

Yhteisön lainsäädännön muuttumisesta johtuvat muutokset

Johdanto-osan 10 kappaletta sekä 4, 5 ja 6 artiklaa on muutettu, jotta otettaisiin huomioon yhteisön lainsäädäntöön (direktiiviin 2001/82/EY ja asetukseen 2002/178/EY) sinä aikana tehdyt muutokset kun tämä ehdotus oli neuvoston asialistalla. Artikloihin on tehty vastaavat muutokset.

Menettelytapaan liittyvät kysymykset

Ehdotuksen 11 a artiklan muuttamisella ja 11 b artiklan poistamisella poistetaan ehdotuksesta päätöksen 1999/468/EY 5 ja 7 artiklassa vahvistettu komiteamenettely. Komissio oli ehdottanut tätä pysyvän komitean menettelyä varmistaakseen direktiivin liitteiden muuttamisen lyhyellä aikavälillä. Neuvosto ja parlamentti kuitenkin vastustivat menettelyn sisällyttämistä ehdotukseen ja katsoivat, että direktiivin liitteitä olisi parempi muuttaa yhteispäätösmenettelyllä (Perustamissopimuksen 251 artikla).

4. PÄÄTELMÄ

Komissio kannattaa neuvoston vahvistamaa yhteistä kantaa parhaana mahdollisena kompromissina ja on esittänyt asiaa koskevan lausuman maatalousneuvoston kokouksessa 16. joulukuuta 2002.

5. LAUSUMA

Komissio suostui maatalousneuvoston kokouksessa 16. joulukuuta 2002 liitteenä olevaan lausumaan.

LIITE

LAUSUMA

11 a artiklan osalta

"Neuvosto ja komissio korostavat, että 11 a artiklan tavoitteena on lopettaa viiden vuoden kuluessa 17-beta-ostradiolin ja sen esterityyppisten johdannaisten käyttö tuotantoeläinten hoidossa ja korvata ne tehokkuudeltaan vastaavilla aineilla."